《送宋起居还金华》
明代·苏伯衡

长揖谢宦徒，还归戒征轴。
眷言幽贞庐，敻在仙华麓。
就养望既盈，《考槃》志亦足。
储清浚昔池，薙荒理旧竹。
兰佩纫春蕤，荷衣制秋绿。
沆瀣晨三咽，雕胡昼九曝。
从今猿与鹤，不复怨幽独。

作者简介：元明间浙江金华人，字平仲，友龙子。博涉群籍，文词蔚赡有法，以善古文闻名于时。元末贡于乡，洪武间入礼贤馆，为国子学录，迁学正，擢翰林编修。十年，宋濂荐以自代，以疾力辞。二十一年聘主会试，寻为处州教授。以表笺忤旨下狱死。二子救父并被刑，士论惜之。有《苏平仲集》存世。